ત્યાં જોયું તો એક અઠવાડિયા માટે કોઈ ટાસ્ક, જેમ કે થીમ, પ્રોમ્પ્ટ, કે ચિત્ર આપવામાં આવે અને એના પર માઈક્રોફિક્શન લખવાની. હવે મૂંઝાણી કે આ માઈક્રોફિક્શન શું! અહિંં તો નવલકથાઓ અને લઘુકથાઓ જ વાંચેલી. પણ અક્ષરનાદ અને ગ્રુપમાં આ વિષે સરસ છણાવટ થઇ, થોડું સમજાયું. થોડું શીખતે શીખતે સમજાયું. ઉમરના પચ્ચાસમાં પડાવ પછી બાળકો મોટા થઇ ગયા હોય, ઘરકામમાં ફાવટ આવી ગઈ હોય એટલે બચેલા સમયમાં શું કરવું એવા પ્રશ્નો થતા હતા એવા સમયે આ સર્જન ગ્રુપે ઓક્સિજનનું કામ કર્યું. એક નવી ચેલેન્જ, એના વિષે વિચારવું, ખુબ વિચારવું, પછી મનમાં ઘુટવું, અને પછી લખવું. લખ્યા પછી એ કામ પૂરું ન થતા જાતે જ પોતાના માસ્તર બનીને મઠારવું. મજા તો આવવા માંડી.